**Η ΔΙΟΙΚΗΣΗ ΜΑΥΡΙΔΗ ΥΠΕΥΘΥΝΗ ΓΙΑ ΤΟ ΞΕΧΑΡΒΑΛΩΜΑ ΤΟΥ ΔΗΜΟΥ ΜΑΣ ΚΑΙ ΤΗΝ ΤΑΛΑΙΠΩΡΙΑ ΤΩΝ ΠΟΛΙΤΩΝ**

Εντελώς απροστάτευτοι έμειναν οι συμπολίτες μας αυτές τις ημέρες, λόγω του χιονιού. Και δεν ήταν μόνο οι διακοπές του ηλεκτρικού ρεύματος και του τηλεφώνου, που δημιούργησαν πολλά προβλήματα, αλλά κυρίως το γεγονός ότι η διοίκηση του κ. Μαυρίδη πιάστηκε για μια ακόμη φορά απροετοίμαστη. Κι ας είχε σπεύσει πριν από την έναρξη των καιρικών φαινομένων, με τον κωδικό «Μήδεια», να εκδώσει ανακοίνωση …ότι είναι πανέτοιμη. Την είδαμε… Νόμιζε ότι θα ξεπερνούσε τα εμπόδια με τη γνωστή προπαγάνδα της, δηλαδή δελτία τύπου και ανακοινώσεις ότι δήθεν …τα πήγε καλά. Κι από κοντά κάποια πρόθυμα «παπαγαλάκια» που προσπαθούν πάντα να αποστομώνουν όποιον πολίτη, ή ακόμη και μέλος της αντιπολίτευσης έχει άλλη άποψη. Κρίμα…

Αλλά και στο θέμα αυτό οι άνθρωποι ξεπέρασαν σε θράσος κάθε όριο. Άκουσον- άκουσον εμφάνισαν τον έμμισθο πρόεδρο του τοπικού συμβουλίου Λυκόβρυσης, που είναι στέλεχος της παράταξής τους και προφανώς έχει και ο ίδιος τεράστιες ευθύνες για την ταλαιπωρία των πολιτών, να συγχαίρει το… δήμαρχο, δηλαδή τον αρχηγό της παράταξής του. Εκεί μας έφθασαν…

Αλήθεια

Τον συγχαίρει γιατί ΔΕΝ φρόντισε να έχει προμηθευτεί αλάτι;

Τον συγχαίρει γιατί ΔΕΝ φρόντισε να ενοικιάσει, πριν την κακοκαιρία, τρία- τέσσερα οχήματα που θα άνοιγαν και θα καθάριζαν τους δρόμους και θα βοηθούσαν το έργο των κηπουρών με τα επικίνδυνα δένδρα;

Τον συγχαίρει γιατί ΔΕΝ έχει σώμα εθελοντών που θα συνέδραμε στην προσπάθεια;

Τον συγχαίρει γιατί ΔΕΝ περπάτησε στις γειτονιές να δει τον τραγική κατάσταση των συμπολιτών μας και να λύσει προβλήματα;

Τον συγχαίρει γιατί ΔΕΝ φρόντισε να λειτουργεί το τηλεφωνικό κέντρο στο μεγαλύτερο διάστημα της κακοκαιρίας να μην τον ενοχλούν;

Ή μήπως τον συγχαίρει γιατί ΔΕΝ ΖΉΤΗΣΕ ούτε συγνώμη για όσα ΔΕΝ έκανε ως δήμαρχος και άφησε τους συμπολίτες μας απροστάτευτους;

Οι απορίες είναι πολλές, θα ρωτήσουμε λοιπόν:

Καλά δεν άκουσαν την Τετάρτη το πρωί τις εκκλήσεις στην τηλεόραση του ΜΕΓΑ που «τηλεθεατές από τη Λυκόβρυση ζητούσαν την παρέμβαση του σταθμού να ειδοποιηθεί ο δήμος για να κάνει κάτι στην διάνοιξη των δρόμων»;~~;~~

Καλά δεν άκουσαν τις κραυγές αγωνίας των εμπόρων που ζητούσαν να ρίξει ο δήμος λίγο αλάτι στα πεζοδρόμια για να μην γίνεται πατινάζ μπροστά στα μάτια τους με επικίνδυνες συνέπειες;

Καλά δεν πήραν τα μηνύματα των κατοίκων της πόλης, μέσα από τα social media, που δεν στέλνουν μόνο …χαιρετίσματα στην εξουσία του κ. Μαυρίδη αλλά εκφράζουν και πολύ θυμό για το ξεχαρβάλωμα της πόλης;

Έκκληση προς το δήμαρχο κ. Μαυρίδη κάνει ο επικεφαλής της ΣΥΜΜΑΧΙΑΣ ΠΟΛΙΤΩΝ και πρώην δήμαρχος Πεύκης Γιάννης Θεοδωρακόπουλος, επί θητείας του οποίου το 2008 ο δήμος είχε αντιμετωπίσει με απόλυτη επιτυχία τις μεγάλες χιονοπτώσεις του Φεβρουαρίου. Αλλά τότε υπήρχε οργάνωση και ετοιμότητα:

«Καλούμε το δήμαρχο και την ομάδα του να αφήσουν την παραπληροφόρηση και τις καρέκλες και βγούνε στις γειτονιές. Τους καλούμε να ασχοληθούν επιτέλους και με τα προβλήματα των συμπολιτών που είναι και πολλά και μεγάλα. Κι αν δεν τα μπορούν μόνοι τους τα στελέχη της δημοτικής μας παράταξης ΣΥΜΜΑΧΙΑ ΠΟΛΙΤΩΝ είναι έτοιμα να βοηθήσουν» τόνισε.

Κλείνοντας θα θέλαμε να εξαιρέσουμε από αυτή την μεγάλη εικόνα της αδιαφορίας δυο τρία στελέχη της διοίκησης που προσπάθησαν (και προσπαθούν) να λύσουν προβλήματα. Και βεβαίως τους εργαζόμενους του δήμου, που δούλευαν (και δουλεύουν) έξω στους δρόμους για να διασώσουν ό,τι μπορούσαν μέσα σε αντίξοες συνθήκες. Τους εργαζόμενους οι οποίοι έδωσαν και την ψυχή τους. Περιμέναμε όμως από τη διοίκηση του δήμου να δημοσιεύσει τιμητικά τα ονόματά τους. Αν δεν το πράξει ας μας δώσει τα ονόματα να τα δημοσιεύσουμε εμείς. Είναι η ελάχιστη αναγνώριση για την υπερπροσπάθεια τους.